fi fi it fi fi ceb fi fi en fi fi fi fi id fi fi fi fi fi fi fi fi en en fr fr fr fr fr fr fr fr ru fr en it en fi fi fi fi fi fi fi fi fi en fi fi fi fi fi fi fi fi fi fi fi fi fi fi fi fi fi fi fi fi fi fi fi fi ceb fi ru fi
Itsemurha tappaa vuodessa enemmän kuin autokolarit vailla huomiota
Lahden Seudun Sanomat Saturdayna 29. Januaryta 2011
Itsemurha on Suomessa yleinen tapa kuolla. Itsemurha on ennenaikainen kuolema, yksilön ja ympäristön tragedia
ja kansantaloudellinen menetys. Yhteiskunnassa arvioidaan monien ennenaikaisten kuolemien ja ehkäistävissä
olevien kuolinsyiden taustoja. Suomessa ei kuitenkaan juuri tutkita itsemurhia. Liikennekuolemien
vähentämistä varten on perustettu tutkimusohjelma ja asioita selvitetään virkamiestyönä. Itsemurhakuolleisuus
on liikennekuolemia suurempi, miksi niistä ei kiinnostuta?
Suomeen tarvitaan kansallinen itsemurhien ehkäisyprojekti. Mielenterveyden häiriöt liittyvät lähes
aina itsemurhiin. Masennus on yleinen taustatekijä itsemurhissa. Päihteet ruokkivat usein tilannetta ja
hankala elämäntilanne laukaisee elämän päättämisen toimet myös monilla nuorilla. Kukaan ei halua kuolla,
jos kokee elämän mielekkääksi. Mielenterveyden häiriöt olisivat hyvin usein helposti hoidettavissa, jos
psykiatrinen hoito ja apua tarvitseva todella kohtaisivat. Suomessa on psykiatreja ja psykiatrisia sairaanhoitajia
kansainvälisesti vertaillen paljon, mutta meillä kuitenkin itsemurha on yleinen kuolinsyy. Ja täytyy muistaa,
pisara heijastaa maailmaa ja ennenaikaiset kuolemat ovat vain jäävuoren huippuja.
Syrjäytymisen ehkäiseminen, päihdeongelmien hoitoon panostus ja matalan kynnyksen mielenterveyspalvelut
ovat ratkaisevassa asemassa itsemurhien ehkäisyssä. Mielenterveyspalvelupaikka, joka on auki
kellon ympäri, voi pelastaa monen hengen. Kun maailma kaatuu päälle, ei ihminen voi odottaa aamuun ja
varata viikkojen päähän aikaa päästääkseen hoitoon. Liian moni ehtii kuolla. Jos suomalaisia työuria halutaan
pidentää, nimenomaan mielenterveyteen pitää panostaa. Mielenterveyden häiriöt ovat keskeisin syy
myös työkyvyttömyyseläkkeelle jäämiseen. Elinvuosia ja työvuosia ei menetetä sattumalta, vaan menetykset
johtuvat ihmisten omista ja yhteiskunnan valinnoista. Emme tarvitse lisää erikoissairaanhoitoa vaan perustason
osaamista ja välittämistä mielenterveyden kysymysten kohtaamisessa. Tarvitsemme syvällisen
analyysin siitä, miksi liian moni haluaa kuolla elämän sijasta ja mitä näille syille voimme tehdä.
Itsemurha on edelleen yhteiskunnassa tabu ja aiheeseen liittyy paljon häpeää ja syyllisyyttä. Mielenterveysongelmaisten
tilanne on hankala, yhteiskunnassa satsataan mieluummin vaikkapa sydän ja verisuonitautien
ehkäisyyn kuin itsemurhien ehkäisyyn. Kun kouluampumisia tapahtuu, on helpompi tiukentaa
aselakia kuin kysyä – miksi hän halusi kuolla ja levittää kuolemaa? Terve ihminen ei tee niin. Jossakin
kohdassa elämäänsä hän on jäänyt ilman apua. Ei ole tullut kuulluksi eikä ole ollut paikkaa hädän hetkellä,
paikkaa yhteiskunnassa. Kaikkia itsemurhia emme voi koskaan estää, mutta yhteiskunnassamme ei ole varaa
menettää elinvuosia, vaan resursseja on kohdistettava sinne, missä tarve ja saavutettavissa oleva hyöty on
suurin. Itsemurha ei ole valinta. Se on tilanne, jossa ihmisellä ei ole itsestään muuta pakopaikkaa.